NA i matai ni elikoputa (Stealth Hawk) a vakatokayacataki me Razor 1 ka ratou vodo tiko kina e tini na lewe ni SEAL Team Six ka sai iratou na dauvana ka kenadau ena vakacabotetaki dainimati kei na gasaukuro.
E nodratou itavi me ratou na talaraka na lalaga vavaku kei na katuba kaukamea ka me ratou tu vakarau talega me ratou vakacabotetaka na delavuvu kevaka e e laurai ni dredre na curu ena katuba mai cake.
Ko iratou na lewe tini oya sa nodratou i tavi me ratou vakarusa na tamata kei na veika kecega e via vakalatilati ki na kaba vakaivalu ena bogi oya. Sa nodratou itavi talega me ratou cara sala vei iratou na i karua ni wasewase, ka ratou tiko ena ikarua ni Stealth Hawks, ka vakayacani tiko me Razor 2.
Eratou lewe tini talega eratou tiko ena Razor 2, oka kina e rua na dauvana sega ni rogo (snipers) ka rau a vanai iratou mada na lewe tolu na kai Somalia ena gauna e vesu kina na waqa ni Amerika na Maersk Alabama, ena wasawasa na Indian Ocean me vaka eda a sa wilika oti kena i talanoa.
Dina ni vakamuai kece tiko na i tosotoso ni kaba vakaivalu ena bogi oya ki na nona tauri bula se mate na takete, sa i tavi kece sara talega ni dauvana me ra yadrava matua ka qarauna me kakua sara ni dua na meca tauri dakai vakamisini me lako cake ki dela ni vale me saga me vana e dua vei iratou na elikoputa.
E sega ni vinakata o Amerika me lutu ki ligadra nona meca e dua vei ira nona elikoputa, baleta na veika verevereya era vunitaki koto kina.
Ena i tuvatuva a navuci yani, sa lewai ni gauna ga e sa kele kina na Razor 1 ena dela ni vale mai cake, sa nodratou i tavi na lewe tini me ratou vagalalataka na veirumu yadua mai cake ki ra.
Na gauna oqori ena vakanawanawa toka kina e cake na Razor 2 me ratou taqomaki iratou na lewe ni Razor 1. Oti oya sa na toso na Razor 2 me lai kele e dela ni bure ni vulagi ka toka e yasa ni vale levu, me ratou vakalala na loma ni vale, ratou vakacabotetaka na matamata levu, ratou curuma na veirumu ka wasei ira na vakaiyaragi mai vei ira na lewe ni veimatavuvale.
Sa cakacakataki oti ni rau na kele yani na elikoputa lelevu na Chinooks MH-47 ni oti e 5 na miniti mai na gauna era sa sobu kina na lewe ni Stealth Hawks e rua, e dua vei rau na elikoputa lelevu oya e vodo tiko yani kina o Scott Kerr, na i liuliu ni SEAL Team Six.
Sa na kele na i matai ni Chinook e lomanibai ka me sa na vakatulewataka o Scott na cakacaka levu ni nona vakasaqarai o Osama bin Laden. Na i karua ni Chinook, sa na nawa toka ecake, e vakadaberi toka kina e tolu na dakai vakamisini, e dua mai muri ka yadua e baba ni elikoputa ruarua, ka nona i tavi me yadrava me kakua ni dua na mataivalu mai tuba me sasaga yani ki lomanibai nei Osama ena gauna era sa qarava tiko kina na operation na lewe ni SEALTeam Six.
E rua tale na elikoputa lelevu na Chinook MH-47 e rau na muri rau tiko ka rau na sega ni takoso ki Pakistan. E dua vei rau ka vakayacani me ko Flashlight 1, e vakasinaiti ena taqe ni waiwai kei na kena paipo palasitika. Na kena oya e rau na mai tawa waiwai kina na Razor 1 kei na Razor 2 (Stealth Hawks) ena dua na bati ni uciwai e na i yala ni vanua o Afghanistan ena gauna sa na qaravi oti mai kina na Operation Neptune mai Chottabad, Pakistan.
Na i karua ni elikoputa levu na Chinook MH-47, eratou tiko kina e tini tale na lewe ni SEAL Team Six, era vakaiyaragi ena dakai vakamisini kei na kena e vanataka na rokete, ka nodratou i tavi me ratou taqomaka na Razor 1, Razor 2 (Stealth Hawks) kei na Flaslight 1 (Chinook MH-47) ena gauna ni vakatawa waiwai.
Ena kedra maliwa na lewe 40 ka ra a talai me laki tauri Osama bin Laden mai, e rau curu tale tiko ga e lewe rua ka rau a sega ni bau vuli vakaivalu se me rau tauri yaragi.
A kena i matai e dua na vakailesilesi ni CIA, e kai Amerika ka tikitiki Pakisitani; e nona i tavi me lai vakadewavosa ena kedra maliwa na lewe ni SEAL kei ira na kai Pakistan ka vakakina nona na vakataroga nodra isema na lewe ni vuvale levu oya vei Osama bin Laden.
Na kena i karua, sai Karo, na koli vuku ka kena mesamesa me boica na veimataqali yaragi vakacabotetaki. E vakamatailoilo o Karo me taqomaka na matana mai na gaga ni kasi kei na i yaragi kacabote, ia, e vakaiyaragitaki tale ga me kidava na meca e yasana ka kaburaka mai yagona na biau livaliva me ra vakaleqai kina na meca.
Ena mataka talega ni Siga Tabu oya na i matai ni Epereli,2011, sa tokatu yani kina ki na White House, o Brigadier General Marshall Webb, na ivukevuke ni iliuliu ni Joint Security Operatrion Command(JSOC) kei iratou na kenadau ni veimisini (technicians) ni SEAL Team Six. Eratou a saini e katuba ka ratou kau ki na tabavale e loma ni qele ka toka kina na tabana ni vakauitukutuku ki na veiyasai vuravura. Ekeya, era a semata kina na daunimisini na veitaratara ki na operation centre ni JOSC ka toka mai Begram, Afghanistan me vaka e tiko mai kina na i liuliu levu ni JSOC, o Admiral Jim McRaven.
Eratou semata sara talega na veitaratara ki na valenivolavola levu ni Veitaqomaki, na National Military Command Centre ena Pentagon, Washington DC. Sa vakadaberi talega e dua na video screen vakaitamera ena rumu ni bose ni Peresitedi ka semati ki na valenivolavola liu ni CIA mai Potomac, ena yasana o Virginia.Ena nona veitaratara o Brigadier Webb vei nona iliuliu (Admiral McRaven) mai Afghanistan, a vakaraitaka kina, ni Peresitedi ni matanitu o Amerika e qito golf tiko ena gauna oya ka na qai lesu tale mai ki na White House ena 2 na kaloko, aya ni vo ga e 30 na miniti me ratou talai na lewe ni SEAL Team Six.
E na 2 donu na kaloko sa tokatu lesu mai ki na White House o Peresitedi Barak Obama ka sa gauna me vakasigalevu kina. Ni se vakasigalevu tiko ga, sa vakaraitaki vua ni ratou sa yaco mai na i vukevuke ni Peresitedi, o Joe Biden, na Sekeriteri ni Veitaqomaki o Gates, na Sekeriteri ni Vanua, o Mrs. Hilary Clinton kei na jeameni ni Joint Chiefs of Staff, o Admiral Mullen.
Sa talai e dua na kenadau ni misini ni SEAL Team Six me lai toka vata kei Leon Panetta, na i liuliu levu ni CIA me rau vagolea ki na White House na iyaloyalo e tabaka tiko mai na waqavuka lala vakamisini na Sentinel ka vukaca tiko na maliwalala kei Chottabad, Pakistan ka sa vakadodorairaitaka sobu tiko na vale levu e vuni tiko kina o Osama bin Laden.
Ena gauna sa viritaki mai kina ki Amerika na iyaloyalo ni ka e yaco tiko mai Chottabad, sa na itavi ni SEAL ka toka vata kei na iliuliu ni CIA mai Virginia me vakamacalataka na matailalai ni veika e yaco tiko ka san a qai vakadewataka sara yani o Leon Panetta vei iratou na sarasara tiko e na rumu ni bose ni Peresitedi e na White House.
Ena veimama ni ciwa donu ena bogi ni Siga Tabu na imatai ni Epereli, 2011, sa vakatakata kedrau idini na Flashlight 1 kei na Flashlight 2, sa tarava sara o rau na Command Bird ka vodo tiko kina o Scott Kerry na i liuliu levu ni Seal Team Six ka vakakina na Gun Platform, na kena ka vakaiyaragi ena dakai lelevu vakamisini e yasana kece. Ko iratou na va na elikoputa lelevu oya eratou kena mataqali na Chinook MH-47.
Era sa toso na lewe ni Razor 1 kei na Razor 2 me ratou lai dreta mai ki tuba na Stealth Hawks e rua ka rau dadavo no ena hangar. Sa dua na gauna vakaciriloloma, ni ra sa veitalatala na kaiwaqa ni Ghost Hawks, ko ira ka a nanumi taumada me ra kauta na ilakolako ni nona lai vakamatei o Osama bin Laden, kei iratou na kaimua ni Stealth Hawks, ko iratou sa soli vei iratou na itavi dokai oya. Ena tini donu na kaloko ena bogi mai Afghanistan ka 2 na kaloko ena yakavi siga mai Washington, erau sa nawa ki macawa na Razor 1 kei na Razor 2, tarava na Command Bird kei na Gun Platform, ka rau muri yani na Flashlight 1 kei na Flashlight 2.
Na ka vakadomobula ni ratou sa vuka ka tuva ena duabulu na laini e ono na elikoputa lelevu, e boko kedratou cina ka ratou sega ni lairai rawa ena bogi buto.
Na Razor 1 ka liu tiko sa matadratou na lima na elikoputa e muri ka solia mai na matanifika kece ena veivanua sa toso kina na ilakolako.
Eratou vuka toka ga e ra, sirova na veiqakilo ka cabeta na veiulunivanua; kevaka mada ga e so na lewei Afghanistan era sa via moce toka, sa qai vakamoceri ira ga vakavinaka na rogo malumu ni nodrau vakasolokakana na Stealth Hawks e rua, na Razor 1 kei na Razor 2.
Ia era na yavala tale vakalailai ena rorogo ni Chinooks ka ratou muri toka ena ono na maile ki muri ka ni via rogo levu no kedratou idini.
Ni vakarau takosovi na iyala ni matanitu e rua, e rau sa vakalutulutu ko irau na Flashlight 1 kei na Flashlight 2 ena nodrau ro ena dua na bati ni uciwai, me rau waraka nodrau na mai vakatawa waiwai na Razor 1 kei na Razor 2 ni qaravi oti mai na operation. Sa wawa mai kea e dua na mataivalu ni Amerika me veivuke ena nodra yadravi ka taqomaki.
Ni ratou sa takosova rawa ga na iyala ni vanua ena vualiku na lewe va, sa luvati koya talega vakataki koya mai na kena itutu ena Ceva kei Pakistan na EA-6 Prowler, na waqavuka ka sega ni dua kena pailate se pasidia ka cakacaka ga vakataki koya na kena misini.
Sa sogota kece vakadua okoya na kaukauwa ni radar taucoko e Pakistan, sa vunitaki koya kina kei iratou na va na elikoputa lelevu ni Amerika ka ratou sa curuma yani na matanitu levu o Pakistan.
Vei ira na dauvala ka ra vodo tiko e na Razor 1 kei na Razor 2, era sa tokara nodra matailoilo ni bogi ka semati ki na kedra icegucegu ni oxygen, sa vakarau taucoko na dakai ka vakadaberi kina na laser me kua ni cala e dua na ka era vana.
Era veidrigidrigi na yago ni tamata, na dakai kei na gasaukuro viritaki.
Sa vakacagau na Operation Neptune. Sa tau oti na lewa ni Peresitedi kei Amerika ka lima ga na kena vosa: Dou vakamatei Osama bin Laden!
Ena qai kuri tale yani.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn